Foto: FAH, Index

DUBROVAČKI HSS na izvanredne lokalne izbore u Gradu Dubrovniku izaći će na koaliciju s HNS-om. Službeno su to potvrdili šefovi dubrovačkih ogranaka HNS-a i HSS-a Andro Vlahušić i Željko Raguž.

Na konferenciji za novinare Vlahušić je kazao da će HSS-ovac Raguž biti njegov kandidat za zamjenika gradonačelnika, zajedno s članicom SDP-a Tatjanom Šimac Bonačić. Istu funkciju Raguž je obavljao i prije nego su raspisani izvanredni izbori u Dubrovniku.

Popis fotelja koje je HSS tražio od HDZ-a

No, Index je u posjedu dopisa koji pokazuje da je Raguž do zadnjeg časa koketirao i s dubrovačkim HDZ-om, koji je lokalnim HSS-ovcima također nudio suradnju. U tom dopisu, kojeg je Raguž dubrovačkim HDZ-ovcima poslao 8. veljače, predsjednik Gradskog odbora HSS-a Dubrovnik navodi koje sve funkcije HDZ njegovoj stranci mora ustupiti ukoliko žele sklopiti predizbornu koaliciju.

Raguž je od HDZ-a za sebe i svoje stranačke kolege u slučaju pobjede na izborima tako tražio mjesto prvog zamjenika gradonačelnika, drugo i sedmo mjesto na koalicijskoj listi za Gradsko vijeće, te dva mjesta iza 13. mjesta na listi, fotelju predsjednika Gradskog vijeća, dva pročelnička mjesta i to u upravnim odjelima za nekretnine, te za poduzetništvo, turizam i pomorstvo, mjesto direktora gradskog poduzeća Vrtlar, 25 posto fotelja u upravnim i nadzornim odborima, te 15 posto od ukupnih zaposlenja, odnosno, kako stoji u Raguževom dopisu, oko pet radnih mjesta.

Razradio je Raguž, kako se vidi iz dopisa, strategiju i u slučaju da HDZ izgubi izbore za gradonačelnika, a dobije većinu u Gradskom vijeću. U tom slučaju je HSS od HDZ-a tražio 25 posto ravnateljskih fotelja u ustanovama koje imenuje Gradsko vijeće. U slučaju da HDZ sasvim izgubi izbore u Gradu Dubrovniku, Raguž je tražio da ga se postavi za pročelnika u Dubrovačko-neretvanskoj županiji, gdje HDZ trenutno drži vlast.

"Molim Vas da nam se o navedenim prijedlozima, a zbog kratkoće roka, očitujete što je prije moguće, a sve u cilju uspješne suradnje", navodi se na kraju Raguževa dopisa koji je, osim dubrovačkim HDZ-ovcima, poslan i predsjedniku HSS-a Branku Hrgu.

Raguž: To su oni ponudili nama

U razgovoru za Index Raguž je priznao da je predmetni dopis autentičan. No, kako kaže, radi se o ponudi koju je HDZ najprije poslao HSS-u.

"Ništa ja nisam tražio od njih, oni su to ponudili nama. Željko Raguž nije na prodaju. Da sam bio na prodaju, onda bi za mene možda najbolje bilo da sam prihvatio ponudu HDZ-a. Ušao bih u Gradsko vijeće i čekao bi me siguran posao. A ovako, da sutra izgubimo izbore, ja sam na burzi rada. Ali moj obraz je čist", tvrdi Raguž.

"Oni su nama poslali taj dopis, napisali su što nam nude i pitali slažemo li se. Ja sam im odgovorio tako da samo dodao da tražimo još i mjesto predsjednika Gradskog vijeća. HDZ je to odbio, a ja sam onda njihovu ponudu, bez odbijenog mjesta predsjednika Gradskog vijeća, predstavio članovima HSS-a na sjednici Gradskog odbora. I njima sam rekao da bih prihvatio ponudu HDZ-a kada bih gledao samo sebe, ali pošto sam financijski neovisan nisam na prodaju. I drago mi je da je odluka ovakva kakva jest", kaže nam Raguž.

Tekst se nastavlja ispod oglasa

Kako bi dokazao da je ponuda o trgovanju foteljama doista najprije došla od HDZ-a, Raguž nam je obećao poslati dokument iz kojeg je to vidljivo. Uskoro je putem MMS-a stigla fotografija zgužvanog papira s nažvrljanim prijedlozima koje su HSS-ovci navodno dobili od HDZ-a, uz poruku: "Toliko o tome da HSS trguje!".

"Gdje imate da direktor gradskog poduzeća nije u stranci?"

Na pitanje smatra li normalnim da se radna mjesta tako dijele u sklopu predizbornih koalicijskih sporazuma, Raguž odgovara: "Pazite, naravno da ja gledam što je najbolje za moju stranku. To su političke pozicije. Pa gdje imate da direktor nekog gradskog poduzeća nije niti u jednoj stranci? Naravno da gledam da svojim kvalitetnim ljudima omoguće da se jave na natječaj i da putem poštenog natječaja osiguraju radno mjesto".

Prvog čovjeka dubrovačkog HSS-a pitali smo i kako može govoriti o podjeli poslova na natječaju, kada je očigledno da lokalni političari radna mjesta između sebe dijele i prije izbora, dok se nikakvi natječaji još ne naziru. Primjerice, radno mjesto direktora u gradskom poduzeću Vrtlar, što je Raguž također tražio za svoju stranku.

"Direktor Vrtlara je osoba koja je već HSS-ova. To mi već imamo, s tom pozicijom ne trgujem. Tražio sam samo da mi tu osobu ne maknu nekim političkim kadroviranjem", kaže Raguž.

Dodaje kako ni u njegovom zahtjevu da se HSS-ovcima osigura 15 posto od svih ukupnih zaposlenja, odnosno da se zaposli pet članova stranke, nema ništa sporno.

"Pa naravno da se ljudi zapošljavaju po kompetentnosti. Ništa ja nisam govorio o stranačkim iskaznicama, ni ovo, ni ono. Postoje natječaji, mimo zakona mi ne trgujemo niti radimo", zaključuje Raguž.

Razmatrali obje ponude, Vlahušićeva je bila bolja

Usprkos izdašnoj ponudi HDZ-a, HSS-ovci su odlučili ostati u koaliciji s Vlahušićem. Takvu je odluku, kaže Raguž, donio Gradski odbor dubrovačkog HSS-a. Za pretpostaviti je da je ponuda lokalnog HNS-a bila još primamljivija od HDZ-ove.

"Mi smo ušli u koaliciju koja traje četiri godine, a koja je sada naprasno prekinuta nakon godinu i pol dana mandata. Kada su rušili proračun, HDZ nije rušio samo Vlahušića, nego je rušio i HSS. I sada ti ljudi iz HDZ-a traže da budemo partneri. Ja sam njihovu ponudu predstavio Gradskom odboru, predstavio sam i ponudu HNS-a i jednoglasno je prihvaćeno da idemo s HNS-om. Ja sam kao predsjednik Gradskog odbora na glasanju bio suzdržan, nisam želio da ispadne da sam pristran za jednu ili drugu stranu. Donijeli smo odluku koja je najbolja za HSS", kaže Raguž.